الجيم المصريه مصطلح بيتقصد بيه نطق [ɡ] للحرف ج (زى حرف g فى الكلمه الانجليزى ”game“). فى اللغه العربى الكلاسيكى, الحرف ده كان بيعبر عن نطق */ɟ/ او */ɡʲ/. فى العربى القياسى الحديث اللى إتبنا على اساس العربى الكلاسيكى عشان يسهل إستعمال اللغه العربى, الحرف ممكن يتنطق [ɡ] او [d͡ʒ] او [ʒ], و اخر نطقين معروفين فى مصر بمصطلح ”جيم مُعَطّشَة“. العربى الكلاسيكى هو لغة القرآن اللى كان فيها النطق مختلف زى ما اتوصف فى الپاراجراف اللى فات, لكن برا السودان و اليمن, ماحدش بيعرف ينطق الصوت الأصلى, و دلوقتى لما مقرئين القرآن فى العالم بيقرو حرف الـ ج, بينطقوه [d͡ʒ] او [ʒ]. المصريين بيكتبوا حرف ج لنطق /g/ و بيكتبوا چ (جيم بتلات نقط) لنطق /ʒ/ (اللى ممكن يكون تقريب لنطق /d͡ʒ/). حرف چ فى الاساس من العثمانلى و بيتنطق /t͡ʃ/ ”تش“ و حرف گ بيتنطق /ɡ/ زى نطق المصريين, و الساحل اليمنى, و الساحل الجنوبى العمانى للـ ج.